ઓનસ્ક્રીન જોડીની જમાવટમાં પણ શ્રી અગ્રેસર હતાં. તેમની સૌથી વધુ ફિલ્મો અભિનેતા જિતેન્દ્ર સાથે હતી. ૧૮ ફિલ્મોમાં આ જોડીએ કમાલ કર્યો હતો. જ્યારે મિથુન ચક્રવતી સાથે ૧૬ ફિલ્મોની હિસ્ટ્રી છે. એવી પણ ચર્ચા છે કે આ બંને કલાકાર એકબીજાની ખૂબ નજીક આવી ગયાં હતાં, પરંતુ મિથુને પોતાના પરિવારના કારણે શ્રી સાથેના સંબંધો પર પૂર્ણવિરામ મુક્યો. જ્યારે લિજેન્ડ અમિતાભ બચ્ચન પણ શ્રીદેવી સાથે જોડી બનાવવામાં સફળ રહ્યા હતા. અમિત અને શ્રીએ છ ફિલ્મો સાથે કરી. સૌથી વધુ ફિલ્મો જિતેન્દ્ર સાથે કરી, પરંતુ ઓનસ્ક્રીન જોડીમાં તેમના ચાહકોએ અમિતાભ પર મહોર લગાવી હતી. બોલિવૂડની પ્રથમ સુપરસ્ટાર મહિલા તરીકે નામના મેળવનાર શ્રીદેવીનો ચાર્મ અને સક્રિયતા પણ ફિલ્મી પરદે જોવા મળતી હતી. તમિલ ફિલ્મથી કરિયરની શરૃઆત કરનાર શ્રીએ તેલુગુ, મલયાલમ અને કન્નડ ભાષામાંની ફિલ્મોમાં પણ કામ કર્યું છે. ૧૯૯૬માં બોની કપૂર સાથે લગ્નગ્રંથિથી બંધાયા બાદ ફિલ્મી દુનિયાથી દૂર રહેતાં શ્રીએ બે દીકરીઓ ખુશી અને જાહ્નવીને જન્મ આપ્યો અને સંપૂર્ણ જીવન પરિવારને સમર્પિત કરી દીધું.